Servei Aracoop Internacional: "L'objectiu és fomentar la internacionalització de les cooperatives, fundacions, associacions, així com d'altres empreses de l'Economia Social, seguint la dinàmica exportadora que ja han adoptat moltes de les empreses del nostre país".
Judit Hidalgo és la directora d'Internacionalització i Inversions d'ACCIÓ.
Llicenciada en economia per la Universitat Autònoma de Barcelona, va ser entre el 2004 i el 2015 directora de l'Oficina Exterior de Comerç i d'Inversions (ACCIÓ) a Sidney, impulsant les oportunitats de negoci per a empreses catalanes als mercats d'Austràlia i Nova Zelanda.
Anteriorment ha treballat com a consultora a l'oficina de comerç del Consolat del Canadà a Barcelona i com a directora de l'Oficina Exterior de Comerç i d'Inversions (ACCIÓ) a Londres, entre d'altres.
Els darrers informes confirmen que a Catalunya s'està produint un augment de l'activitat exportadora.
Quins creus que els factors que ho propicien?
Que l'economia catalana està fortament internacionalitzada és una realitat.
Després de 5 anys amb creixements constants d'exportacions, en els tres primers trimestres de 2016 les vendes de Catalunya a l'exterior han crescut un 2,1%.
Hi ha més de 47.400 empreses catalanes que exporten, algunes d'elles empreses de l'Economia Social.
D'aquest total, 16.400 són exportadores regulars, és a dir, que han venut els darrers 4 anys de manera consecutiva i que, per tant, tenen integrada a la seva estratègia empresarial aquesta visió que el seu mercat és tot el món.
En alguns casos, aquesta aposta va començar arran de la crisi i la caiguda del mercat intern, però ara, a nivell general, podem assegurar que forma part de l'ADN de l'empresa catalana.
El teixit empresarial català ha vist en primera persona que la internacionalització s'ha convertit en una opció de creixement.
Els beneficis de l'exportació són molt clars, tant a nivell comercial, tècnic i econòmic com estratègic.
Permet ampliar la cartera de clients, millorar l'eficiència de gestió, optimitzar la competitivitat de l'oferta, aportar noves oportunitats, desagregar el risc distribuïdor i client, reduir el risc dels impagats i l'impacte dels costos generant economies d'escala.
Aporta innovació a l'empresa i als seus productes i serveis a través de l'observació del que es fa en altres mercats i, evidentment, incrementa les vendes de l'empresa.
Quins són els principals reptes i obstacles a superar per a les empreses i organitzacions a l'hora d'internacionalitzar-se?
En primer lloc, perquè el projecte d'internacionalització d'una tingui èxit és imprescindible una voluntat i motivació estratègica de l'empresa que sustenti aquesta sortida a l'exterior.
No és una aposta a curt termini, puntual.
Cal implicació de tota l'organització, temps i dedicació.
Calculem que per obtenir un client en un mercat estranger es necessiten uns dos anys de feina prèvia, des de l'elaboració del propi pla d'expansió internacional fins a la participació en fires, viatges, i preparació de la comunicació (pàgina web, materials de màrqueting,...).
Per tant, és necessari analitzar internament l'empresa per determinar si té prou capacitat financera per dur a terme aquest projecte, però també si té prou capacitat productiva per donar resposta a noves comandes que puguin sorgir.
A més, un dels punts que caldrà analitzar és el canvi cultural que experimentarà l'empresa quan negociï amb nous clients, proveïdors o socis locals de tot el món.
Heu identificat algunes dificultats específiques per a la internacionalització de l'economia social?
La primera dificultat és conceptual.
Moltes empreses de l'Economia Social, i particularment les del tercer sector social, redueixen el concepte d'internacionalització al fet d'integrar-se a xarxes internacionals o a buscar recursos financers de l'estranger per continuar la seva activitat quotidiana a Catalunya.
Des d'ACCIÓ, l'agència per a la competitivitat de l'empresa de la Generalitat, creiem que a Catalunya tenim moltes entitats i empreses socials pioneres en diversos àmbits lligats a la inserció social i a l'atenció a les persones, per exemple.
Més enllà de l'exportació dels seus productes, entenem la seva internacionalització també com la replicació dels seus models exitosos d'intervenció, la transferència del seu coneixement o fins i tot la prestació dels seus serveis socials a l'estranger de la mà de socis locals.
La dificultat que implica aquest model d'internacionalització és la necessitat d'establir relacions de confiança amb els socis i clients locals abans de poder desenvolupar la seva activitat en el país de destí.
A diferència de l'exportació d'un producte, la internacionalització via l'exportació de serveis, de models d'intervenció o la transferència de coneixement requereixen d'uns altres tempos i d'un coneixement molt més aprofundit de la realitat local, però en cap cas això pot ser una barrera insuperable.
Per superar aquests reptes i obstacles, quan una empresa o organització es planteja sortir a l'exterior -ja sigui per qüestions legals, logístiques o per decidir per quins mercats és millor començar en funció del seu producte o servei- els emplacem a adreçar-se a ACCIÓ, que a través de les 36 oficines arreu del món oferim aquest seguiment personalitzat.
Explica'ns què és l'aracoop internacional i què aporta a les empreses de l'Economia Social?
L'aracoop internacional és un servei d'acompanyament per a empreses de l'Economia Social per a què es connectin i venguin als mercats internacionals.
L'objectiu és fomentar la internacionalització de les cooperatives, fundacions, associacions, així com d'altres empreses de l'Economia Social, seguint la dinàmica exportadora que ja han adoptat moltes de les empreses del nostre país.
Es tracta d'una iniciativa impulsada conjuntament per ACCIÓ i el Departament de Treball, Afers Socials i Famílies, en el marc del programa aracoop.
El servei aracoop internacional pot ajudar les empreses de l'Economia Social a introduir-se o consolidar-se en nous mercats amb l'acompanyament personalitzat de les oficines exteriors d'ACCIÓ.
Aquest acompanyament garanteix que les empreses disposin de tota la informació i dades necessàries per prioritzar l'entrada a nous mercats i garantir l'adequació de la seva oferta als nous clients.
El servei aracoop internacional va dirigit a empreses de l'Economia Social que tinguin un producte o servei amb valor afegit i potencial internacional i que busquin un soci o distribuïdor a l'exterior, nous clients en altres mercats o necessitin suport per a implantar-se a un altre país.